Ռիլա

Ռիլա (), լեռնաշղթա Բուլղարիայի հարավարևմտյան մասում։ Ամենաբարձր գագաթը՝ Մուսալան է (2925մ)։ Այն ամենաբարձրն է թե' Բուլղարիայում, թե' Բալկանյան թերակղզում և թե' Արևելյան Եվրոպայում։ Մինչև ծովի մակարդակից 2000մ բարձրությունը լեռների լանջերը պատված են խառը տիպի անտառներով (կաղնի, հաճարենի), ավելի մեծ բարձրություններում ալպյան մարգագետիններն են սառցադաշտի ոչ մեծ լճերով՝ Ռիլայի յոթ լճեր, Չեռնոպոլյանսկի լճեր։ Լեռնաշղթայից հոսում են գետեր, որոնցից խոշորներն են Իսկիրը, Մարիցան, Մեստան։ Ռիլան Էգեյան և Սև ծովերի խոշորագույն ջրբաժանն է։ Գագաթներին տարվա մեծ մասում ջերմաստիճանը ցածր է 0°С-ից։

Զարգացած են անտառօգտագործման և անասնապահության ոլորտները։ Լեռնաշղթայի մեծ մասը կազմում է ազգային պարկը։

Լեռներում զարգացած են զբոսաշրջությունը, լեռնագնացությունը, լեռնադահուկային մարզաձևը։ Ռիլայում են տեղակայված հանքային ջրերով հայտնի մի քանի խոշոր առողջարաններ, որոնցից ամենահայտնին Բորովեցն է։

Լեռնաշղթայի հարավարևմտյան մասում գտնվում է 10-րդ դարում հիմնադրված Ռիլայի վանական համալիրը, որ ընդգրկված է ՅՈՒՆԵՍԿՕ-ի համաշխարհային ժառանգության ցանկում և մեծ հետաքրքրություն է վայելում զբոսաշրջիկների շրջանում։ Հարավային մասում՝ Դոբիրսկո գյուղում, կա եկեղեցի՝ նվիրված սուրբ Ֆյոդոր Տիրոնին և Ֆյոդոր Ստրատիլատին։ Եկեղեցին թվագրվում է 1614 թվականին։

Պատկերասրահ

Արտաքին հղումներ 
 Ռիլայի ազգային պարկ 
 Ռիլա լեռնաշղթայի լուսանկարներ
 Ռիլայի լուսանկարների պատկերասրահ 

Եվրոպայի լեռնաշղթաներ